แฉปั่น12ตัวแสบปี’51-53
ก.ล.ต.แฉปั่นราคาหุ้น 12 ตัวแสบ ปี 2551-2553
9 พ.ค. 2555

ก.ล.ต.แฉปั่นราคาหุ้น 12 ตัวแสบ ปี 2551-2553
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษนายฉาย บุนนาค กับพวกรวม 15 คน ได้แก่ นายปฐมัน บูรณะสิน นายสุพิชยะ ฉายเหมือนวงศ์ น.ส.วทันยา วงษ์โอภาสี น.ส.มัณฑิกา ขุนโหร นายอภินันทกานต์ พงศ์สถาบดี นายมีศักดิ์ มากบำรุง น.ส.ศิริญา ดำรงวิถีธรรม น.ส.ชนาธิป ตันติพูนธรรม นายทรี บุญปราศภัย นายเล็ก ทันใจ นายปัณณฑัต กล่อมสมร นายพาวิตต์ นาถะพินธุ นายเทพฤทธิ์ สีหิสราภิสิทธิ์ และนายไท บุญปราศภัย ต่อกรมสอบสวนคดีพิเศษ (ดีเอสไอ) เมื่อวันที่ 8 พ.ค. 2555 กรณีเป็นผู้สั่งการและผู้สนับสนุนในการสร้างราคาหลักทรัพย์จำนวน 12 หลักทรัพย์ ระหว่างปี 2551-2553 
ก.ล.ต.ได้รับแจ้งจากตลาดหลักทรัพย์แห่งประเทศไทย (ตลท.) ว่าพบสภาพการซื้อขายหุ้น 12 ตัวผิดปกติ จึงตรวจสอบเพิ่มเติมและพบพยานหลักฐานที่น่าเชื่อได้ว่า นายฉายและพวกได้สั่งซื้อขายหุ้นผ่านบัญชีซื้อขายหลักทรัพย์ของบุคคลต่างๆ จำนวนมาก อันเข้าข่ายการสร้างราคาโดยมีพฤติกรรมอำพราง ในลักษณะการเข้าไปส่งคำสั่งซื้อขายในปริมาณมากหลายระดับราคา พยุงราคา เพื่อให้บุคคลทั่วไปหลงผิดไปว่าหุ้นตัวนั้นมีการซื้อขายกันมากหรือราคาเปลี่ยนแปลงไป โดยมีพฤติกรรมการซื้อขายในลักษณะต่อเนื่อง 
สำหรับหุ้น 12 ตัวที่ผิดปกติ ได้แก่ 1.บริษัท ทรัพย์ศรีไทย (SST) เกิดในช่วงเดือน ส.ค. 2551-ก.พ. 2552 2.หุ้นบริษัท ซันไชน์ คอร์เปอเรชั่น (SSE) ปัจจุบันชื่อบริษัท อควา คอร์เปอเรชั่น ในช่วงเดือน พ.ค.-มิ.ย. 2552 และ ต.ค.-พ.ย. 2552 3.ใบสำคัญแสดงสิทธิที่จะซื้อหุ้นของบริษัท ซันไชน์ (SSE-W1) ในช่วงเดือน พ.ค.-มิ.ย. 2552
4.หุ้นบริษัท ไทยบริการอุตสาหกรรมและวิศวกรรม (TIES) ในช่วงเดือน มี.ค.-ก.ค. 2552 5.หุ้นบริษัท สตาร์ ซานิทารีแวร์ (STAR) ในช่วงเดือน มิ.ย. 2552
6.ใบสำคัญแสดงสิทธิที่จะซื้อหุ้นบริษัท อินเตอร์เนชั่นแนล รีเสริช คอร์ปอเรชั่น (IRCP-W1) ในช่วงเดือน ต.ค.-พ.ย. 2552 7.หุ้นบริษัท ไซแมท เทคโนโลยี (SIMAT) ในช่วงเดือน มี.ค. 2553 8.ใบสำคัญแสดงสิทธิที่จะซื้อหุ้นบริษัท สตาร์ ซานิทารีแวร์ (STAR-W) ในช่วงเดือน มี.ค.-เม.ย. 2553 9.หุ้นบริษัท อะโกร อินดัสเตรียล แมชชีนเนอรี่ (AMAC) ในช่วงเดือน เม.ย.-พ.ค. 2553 10.หุ้นบริษัท ไมด้า-เมดดาลิสท์ เอ็นเธอร์เทนเม้นท์ (MME) ในช่วงเดือน พ.ค. 2553 11.ใบสำคัญแสดงสิทธิที่จะซื้อหุ้นบริษัท ไมด้า-เมดดาลิสท์ฯ (MME-W1) ในช่วงเดือน พ.ค. 2553 และ 12.หุ้นบริษัท ไลท์ติ้ง แอนด์ อีควิปเม้นท์ (L&amp;E) ในช่วงเดือน ก.ค. 2553 
“นายปฐมันมีส่วนรู้เห็นหรือตกลงร่วมกับนายฉายในการสร้างราคา IRCP-W1, SIMAT, STARW, AMAC, MME, MME-W1 และ L&amp;E ส่วนนายสุพิชยะ มีส่วนรู้เห็นหรือตกลงร่วมกับนายฉายในการสร้างราคา SIMAT, STARW, AMAC, MME และ MME-W1”